શ્રીમતીજીએ ઉત્સાહમાં આવી જઈ ગૂગલી બોલ ફેંકયો. ‘એ તમને નહીં સમજાય. એ માટે તો તમારે સ્ત્રીનો અવતાર લેવો પડે. અમારે તો એકબીજાં સાથે સુખદુઃખની વાતો કરવાની હોય, પતિ-બાળકો, સાસુ-સસરા, નણંદ, દિયર-જેઠ, બીજાં સગાવહાલાંની વાતો પણ થાય, બાળપણની વાતો થાય, બેનપણીઓની વાતો પણ થાય. કોનાં છોકરા-છોકરી પરણવાલાયક છે, કોનાં પ્રેમપ્રકરણ ચાલે છે, કોણે ભાગીને લગ્ન કર્યાથી માંડીને ગામ આખાની પંચાત પણ થાય. તમારી જેમ હરીફરીને ક્રિકેટ, રાજકારણ કે શૅરબજાર ફકત એટલી જ વાતો અમારે ન હોય.’